ROZHODNUTIE KOMISIE
z 18. augusta 2005,
ktorým sa mení a dopĺňa príloha II k rozhodnutiu Rady 79/542/EHS, pokiaľ ide o dovoz čerstvého mäsa z Argentíny a Ruska
[oznámené pod číslom K(2005) 3147]
(Text s významom pre EHP)
(2005/620/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/99/ES zo 16. decembra 2002, ktorá ustanovuje pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na jej článok 8 ods. 1 a 4,
keďže:
(1)
Časť 1 prílohy II k rozhodnutiu Rady 79/542/EHS z 21. decembra 1979, navrhujúcemu zoznam tretích krajín alebo častí tretích krajín, ktoré ustanovuje podmienky týkajúce sa zdravia zvierat, verejného zdravia a veterinárnych osvedčení na dovoz určitých živých zvierat a ich čerstvého mäsa do Spoločenstva (2), ustanovuje zoznam tretích krajín a častí tretích krajín, z ktorých sa členským štátom povoľuje dovážať určité druhy živých zvierat a ich čerstvé mäso.
(2)
Na území AR-4 v Argentíne sa bez vakcinácie nevyskytuje slintačka a krívačka. Táto skutočnosť je správne vyjadrená v rámci špecifických podmienok uvedených v časti 1 prílohy II k rozhodnutiu 79/542/EHS, podľa ktorých sa pre toto územie povoľuje použitie veterinárnych osvedčení BOV, OVI, RUW a RUF. Zoznam tretích krajín a ich častí, uvedený v časti 1 prílohy II k tomuto rozhodnutiu, však nie je konzistentný, ako ukazuje riadok príslušný pre územie AR-4. S cieľom objasniť a zachovať konzistentnosť by sa do tohto riadku mali vložiť RUW a RUF.
(3)
Dátum uplatňovania, ktorý sa vzťahuje na geografické a časové obmedzenia týkajúce sa územia AR-8, je stanovený nesprávne a môže viesť k nejasnostiam. S cieľom objasnenia by sa mal dátum uplatňovania v tabuľke špecifických podmienok na obdobie bez povolenia opraviť na 17. marca 2005.
(4)
Región Murmanska v Rusku má povolenie na dovoz mäsa z chovaných nedomestikovaných zvierat okrem sviňovitých a jednokopytníkov do Spoločenstva. Rusko požiadalo Komisiu o zahrnutie Jamalskoneneckého autonómneho okruhu do zoznamu tretích krajín alebo ich častí, z ktorých sa môže do Spoločenstva dovážať čerstvé mäso z chovaných sobov.
(5)
Následne po tejto žiadosti, od 22. do 26. novembra 2004, Potravinový a veterinárny úrad (PVÚ) v Jamalskoneneckom autonómnom okruhu vykonal misiu. Závery misie ukazujú, že situácia týkajúca sa zdravia zvierat v oblasti vyhovuje a že príslušné veterinárne orgány poskytujú dostatočné záruky, pokiaľ ide o súlad s právnymi predpismi Spoločenstva, najmä s bodmi uvedenými v článku 8 ods. 1 smernice 2002/99/ES. Rusko taktiež poskytlo akčný plán na riešenie všetkých odporúčaní správy o misii vyhovujúcim spôsobom.
(6)
Je preto vhodné, aby sa Jamalskonenecký autonómny okruh zaradil do zoznamu ako oblasť s povolením na dovoz čerstvého mäsa z chovaných nedomestikovaných zvierat okrem sviňovitých a jednokopytníkov do Spoločenstva.
(7)
Časť 1 prílohy II k rozhodnutiu 79/542/EHS by sa mala príslušným spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časť 1 prílohy II k rozhodnutiu 79/542/EHS sa nahrádza znením v prílohe k tomuto rozhodnutiu.
Článok 2
Toto rozhodnutie nadobúda účinnosť tridsiatym dňom po jeho uverejnení v Úradnom vestníku Európskej únie.
Uplatňuje sa okamžite.
Článok 3
Toto rozhodnutie je určené členským štátom.
V Bruseli 18. augusta 2005